Diari Oficial de la Generalitat Valenciana


Sumari del DOGV 5703, del 14-02-2008 (2008/1120)

INSTRUCCIÓ de 15 de novembre de 2007, de la Direcció General de Justícia i Menor, per la qual s'establix el règim de vacances, permisos i llicències per als cossos de gestió processal i administrativa, tramitació processal i administrativa, auxili judicial i metges forenses al servei de l'Administració de Justícia de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5703

Data del DOGV
:   14-02-2008

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2008/1120


Data del document
:   15-11-2007

Organisme emissor
:   Conselleria de Justícia i Administracions Públiques

Tipus de document
:   Instrucció

Anàlisi jurídica

 Descriptors 

:   * dia festiu
    * jornada de treball
    * legislació
    * personal de l'administració de justícia
    * vacances retribuïdes
    * horari de treball

INSTRUCCIÓ de 15 de novembre de 2007, de la Direcció General de Justícia i Menor, per la qual s'establix el règim de vacances, permisos i llicències per als cossos de gestió processal i administrativa, tramitació processal i administrativa, auxili judicial i metges forenses al servei de l'Administració de Justícia de la Comunitat Valenciana. [2008/1120]
Amb l'entrada en vigor de la Llei Orgànica 19/2003, de 23 de desembre, de modificació de la Llei Orgànica 6/85, d'1 de juliol, del Poder Judicial, la Direcció General de Justícia, mitjançant la Instrucció de 16 de juny de 2004, va establir el règim de vacances, permisos i llicències del personal dels cossos de Gestió Processal i Administrativa, Tramitació Processal i Administrativa, d'Auxili Judicial i Metges Forenses al servei de l'administració de justícia de la Comunitat Valenciana.
Amb posterioritat, s'han produït processos de negociació sindical que han culminat amb l'Orde APU /3902/2005, de 15 de desembre, per la qual es disposa la publicació de l'Acord de la Mesa General de Negociació, pel qual s'establixen mesures retributives i per a la millora de les condicions de treball i la professionalització dels empleats públics, en què s'inclouen mesures per a la conciliació de la vida personal, familiar i laboral, així com la Llei 21/2006, de 20 de juny, en la disposició final primera de la qual es modifiquen alguns preceptes relatius al règim de permisos, de la Llei 30/84, de 2 d'agost, de Mesures per a la Reforma de la Funció Pública. De la mateixa manera, la recent publicació de la LO 3/07, de 22 de març, per a la igualtat efectiva d'hòmens i dones, i la Llei 7/07, de 12 d'abril, de l'Estatut Bàsic de l'Empleat Públic, preveuen en el seu articulat nous supòsits de conciliació de la vida familiar i professional.
Per això, cal revisar la mencionada Instrucció, per tal d'adaptar-la a les esmentades normes i implantar en l'administració de justícia de la Comunitat Valenciana una sèrie de mesures que facilitaran la consecució d'una millora dels serveis públics prestats als ciutadans, mitjançant la professionalització dels empleats públics, i millorar les seues condicions de treball i de productivitat.
En aquesta línia, hem de recordar també la creació de les unitats administratives a través de les resolucions de 12 d'abril de 2006 i de 2 de maig de 2007. Les unitats administratives facilitaran al funcionari els procediments de gestió de permisos, vacances i llicències, així com la presentació dels documents justificatius, si és el cas. D'aquesta manera, es contribuirà a una major eficàcia i eficiència en la gestió dels recursos humans de la Direcció General de Justícia i Menor de la Comunitat Valenciana.
Finalment, la present Instrucció preveu també la implantació de les noves tecnologies, mitjançant l'aportació de les sol·licituds de permisos, vacances i llicències per via telemàtica, la qual cosa donarà major agilitat als procediments. L'establiment de les noves tecnologies s'efectuarà de forma progressiva en l'àmbit judicial de la Comunitat Valenciana.
En relació amb tot l'anterior, s'adjunta a la present Instrucció un annex I on es contempla la forma i procediments de sol·licitud de permisos, vacances i llicències. Així mateix, per a agilitzar la tramitació dels procediments i evitar la dispersió legislativa, s'incorpora un annex II, relatiu a la forma de presentació dels comunicats de baixa i alta per incapacitat temporal i maternitat del personal al servei de l'administració de justícia.
València, 15 de novembre de 2007.- El director general de Justícia i Menor: Antonio Gastaldi Mateo.
Article únic. Gestió de vacances, permisos i llicències
Els permisos, vacances i llicències, legal i reglamentàriament establits, els sol·licitarà cada interessat en la forma prevista en l'annex I de la present Instrucció, sense perjuí de les peculiaritats que puguen establir-se per a supòsits concrets que seran detallats en el text de la Instrucció.
La concessió o denegació, si és el cas, serà competència de la Direcció General de Justícia i Menor, la qual es comunicarà als interessats de la mateixa manera que la sol·licitud, sense perjuí de l'aplicació de les normes del silenci administratiu.
La resolució per la qual es denegue la concessió de vacances, permisos o llicències, serà sempre motivada.
Quan se sol·licite un permís que requerisca justificació i aquesta no s'aporte, s'entendrà que el dia o dies gaudits ho són en concepte d'assumptes particulars, i es computaran com a tals.
Vacances
1. Duració i determinació del període de vacances
Les vacances anuals retribuïdes dels funcionaris al servei de l'administració de justícia, que podran gaudir-les al llarg de tot l'any, a petició del funcionari, seran d'un mes natural o de vint-i-dos dies hàbils anuals per any complet de servei o el temps que corresponga proporcionalment, si el temps de serveis efectius prestats durant l'any siga inferior. En aquest supòsit el període vacacional serà el producte de multiplicar els dies treballats per 22 i el seu resultat dividir-lo per 365, i donarà com a resultat els dies hàbils que corresponen de vacances.
Les vacances es gaudiran de forma obligatòria dins de l'any natural i fins al quinze de gener de l'any següent, en períodes mínims de cinc dies hàbils consecutius, sempre que els corresponents períodes vacacionals siguen compatibles amb les necessitats del servei. A aquests efectes, els dissabtes no seran considerats dies hàbils, llevat que en els horaris especials s'establisca una altra cosa.
Així mateix, i a l'efecte de determinar el període computable per al càlcul de les vacances anuals, les absències del treball per motius independents de la voluntat de l'empleat públic, com ara malaltia, accident o maternitat, així com aquelles altres derivades del gaudi de llicències retribuïdes, o els permisos arreplegats en la normativa vigent, computaran com a serveis efectius.
En el supòsit d'haver completat els anys d'antiguitat en l'administració que s'indiquen, es tindrà dret al gaudi dels següents dies de vacances anuals:
Quinze anys de servei: vint-i-tres dies hàbils.
Vint anys de servei: vint-i-quatre dies hàbils.
Vint-i-cinc anys de servei: vint-i-cinc dies hàbils.
Trenta o més anys de servei: vint-i-sis dies hàbils.
Aquest dret es farà efectiu a partir de l'any natural següent al compliment de l'antiguitat referenciada.
En el cas que per raons fundades, qualsevol funcionari desitge alterar el seu període de vacances ja concedit, podrà sol·licitar un canvi mitjançant petició formal efectuada en els termes que es detallen en l'annex I de la present Instrucció.
2. Procediment per al període estival (de 16 de juny a 30 de setembre)
El funcionari presentarà davant del responsable funcional, per via telemàtica o a través del sistema ordinari, durant la primera quinzena del mes de maig, la seua sol·licitud de vacances.
El responsable funcional, remetrà abans del 15 de maig a la UA o a la DT un quadre prou explicatiu que comprenga la relació de funcionaris adscrits a l'oficina judicial o organisme, i informarà, així mateix, si el servei queda degudament atés.
La DGJM, concedirà o denegarà, si és el cas, les sol·licituds de vacances. L'esmentada resolució, serà comunicada per la DT o UA a l'oficina judicial o organisme i al funcionari interessat.
3. Procediment per a concessió de vacances fora del període estival
Per a gaudir del període de vacances fora del període estival, el funcionari haurà de formular petició expressa amb un mes d'antelació al seu gaudi, que haurà de ser informada pel responsable funcional de l'oficina judicial o organisme en què preste serveis.
No podran ser denegades en cap cas les vacances que sol·liciten fora del període estival als funcionaris en el supòsit d'embaràs i fins que el fill complisca 12 mesos, amb justificació prèvia d'aquestes circumstàncies.
En tot cas la resolució correspondrà a la DGJM
4. Silenci administratiu
En ambdós casos, període estival o no, i sempre que les vacances s'hagen sol·licitat en els terminis indicats, si transcorre un mes des de la sol·licitud i l'administració no ha resolt sobre l'autorització o no del període sol·licitat, s'entendrà estimada la petició per silenci administratiu.
5. Procediment denegatori
En tot cas les vacances, en període estival o fora d'aquest, es concediran a petició de l'interessat i el seu gaudi estarà determinat per les necessitats del servei. Si es denega el període sol·licitat, l'esmentada denegació haurà de ser motivada.
6. Interrupció de vacances
1. Quan el període vacacional coincidisca amb una incapacitat temporal derivada d'embaràs, part o lactància natural, o amb el permís de maternitat, o amb la seua ampliació per lactància, l'empleada publica tindrà dret a gaudir les vacances en data distinta, encara que haja acabat l'any natural a què corresponguen.
Gaudiran d'aquest mateix dret els que estiguen gaudint de permís de paternitat.
2. Quedarà interromput el període de vacances si durant aquest es produïx un ingrés hospitalari, i aquest es podrà gaudir una vegada s'haja produït l'alta hospitalària, dins de l'any natural o fins al 15 de gener de l'any següent.
Així mateix, els funcionaris tindran dret al retard de les seues vacances ja concedides si no pogueren iniciar-les com a conseqüència d'incapacitat temporal.
El procediment per a la concessió de vacances als funcionaris del Cos de Gestió Processal i Administrativa, que ocupen llocs de secretaris de Pau dels jutjats de Pau de més de 7000 habitants, s'establirà en Instrucció a banda.
Permisos
1. Permisos de nou dies per assumptes particulars
2. Permís per celebració de matrimoni o unió de fet
3. Permisos per tècniques prenatals
4. Permís per part, adopció o acolliment.
5. Permís per paternitat
6. Permís per lactants
7. Permís per raó de violència de gènere sobre la dona funcionària
8. Permís per interrupció de l'embaràs
9. Permís mèdic i assistencial
10. Permís per defunció
11. Permís per malaltia greu
12. Permís per proves selectives i exàmens
13. Permís per trasllat de domicili habitual
14. Permís per deure inexcusable
15. Permís per funcions representatives i formació
16. Permís per campanya electoral
17. Permís per naixement de fills prematurs
1.- Permís de nou dies per assumptes particulars
Supòsit
Els funcionaris tindran dret a gaudir de fins a nou dies de permís a l'any per assumptes particulars. Tals dies no podran acumular-se en cap cas a les vacances anuals retribuïdes.
Els funcionaris podran distribuir els esmentats dies a la seua conveniència, sense perjuí de les necessitats del servei.
Quan per raó del servei no es gaudisca del mencionat permís abans de finalitzar el mes de desembre, es concedirà fins al 31 de gener de l'any següent.
Si el dia 24 i el 31 de desembre són dissabtes o diumenge, els dies d'assumptes propis s'incrementaran en dos més.
A més dels nou dies per assumptes particulars, els funcionaris tindran dret al gaudi de dos dies addicionals en complir el sisé trienni, i s'incrementarà en un dia addicional per cada trienni complit a partir del vuité.
Aquest dret es farà efectiu a partir de l'endemà al compliment de l'antiguitat esmentada.
Procediment
El procediment s'iniciarà mitjançant sol·licitud del funcionari, en els termes que es detallen en l'annex I. Es podrà remetre via fax en cas de pressa de temps o urgència.
Caràcter condicionat del permís
L'autorització per a gaudir el permís per assumptes particulars està sempre subordinada a les necessitats del servei, però no cal que el funcionari al·legue raons per a sol·licitar-lo ni presente cap justificació.
Proporcionalitat als serveis efectius
El nombre anual de dies de permís per assumptes particulars ha de ser proporcional al de serveis efectius prestats durant l'any.
Prohibició d'acumulació a les vacances anuals
Entre l'inici i la finalització del període de vacances i el gaudi d'aquest permís ha d'haver-hi algun dia hàbil.
2.- Permís per celebració de matrimoni o unió de fet
Supòsit
El personal tindrà dret a permís el dia de la celebració del seu matrimoni o inscripció de la seua unió de fet.
Així mateix, el personal tindrà dret a permís el dia de la celebració del matrimoni o inscripció de la unió de fet dels seus pares, pares polítics, germans, germans polítics, fills, fills del cònjuge o parella de fet, néts i iaios.
Si el lloc en què es realitza la celebració supera la distància de 375 km, computats des de la localitat de residència del dit personal, el permís serà de dos dies naturals consecutius.
Justificació
Després del gaudi del permís l'interessat haurà de presentar fotocòpia del Llibre de Família o certificat on conste el fet de la celebració del matrimoni o bé certificat del Registre d'Unions de Fet corresponent, que acredite igualment la relació familiar.
3.- Permisos per tècniques prenatals
Supòsit
Es concediran permisos al personal pel temps indispensable per a l'assistència a la realització d'exàmens prenatals i cursos de tècniques per a la preparació al part que hagen de realitzar-se dins de la jornada laboral, així com l'assistència a tractaments basats en tècniques de fecundació assistida, pel temps necessari i amb justificació prèvia.
El funcionari que opte per l'adopció o l'acolliment permanent o preadoptiu té dret a absentar-se del lloc de treball per a realitzar els tràmits administratius requerits per l'administració competent durant el temps necessari, amb la justificació prèvia que s'han de realitzar dins de la jornada de treball.
Duració del permís
Pel temps necessari per a la pràctica dels exàmens i tècniques de preparació al part programades, per a dur a terme el tractament de fecundació o per als tràmits administratius preceptius d'adopció o acolliment permanent o preadoptiu.
Justificació del permís
Simultàniament, o després de la sol·licitud del permís al funcionari o funcionària, haurà d'acreditar documentalment la necessitat de la seua realització dins de la jornada de treball.
4.- Permís per part, adopció o acolliment
A) Permís per part
Supòsit
Tindrà una duració de setze setmanes ininterrompudes. Aquest permís s'ampliarà en dues setmanes més en el supòsit de discapacitat del fill i, per cada fill a partir del segon, en els supòsits de part múltiple. El permís es distribuirà a opció de la funcionària sempre que sis setmanes siguen immediatament posteriors al part. En cas de defunció de la mare, l'altre progenitor podrà fer ús de la totalitat o, si és el cas, de la part que reste del permís.
No obstant això, i sense perjuí de les sis setmanes immediates posteriors al part de descans obligatori per a la mare, en el cas que ambdós progenitors treballen, la mare, en iniciar-se el període de descans per la maternitat, podrà optar perquè l'altre progenitor gaudisca d'una part determinada i ininterrompuda del període de descans posterior al part, bé de forma simultània o successiva amb el de la mare. L'altre progenitor podrà continuar gaudint del permís de maternitat inicialment cedit, encara que en el moment previst per a la reincorporació de la mare al treball aquesta es trobe en situació d'incapacitat temporal.
En el cas de gaudi simultani de períodes de descans, la seua suma no podrà excedir les setze setmanes o de les que corresponga en cas de discapacitat del fill o part múltiple.
Aquest permís podrà gaudir-se a jornada completa o a temps parcial, quan les necessitats del servei ho permeten, i en els termes que s'assenyalen en l'apartat D) del present permís.
En els casos de part prematur i aquells en què, per qualsevol causa, el neonat haja de romandre hospitalitzat a continuació del part, aquest permís s'ampliarà en tants dies com el neonat es trobe hospitalitzat, amb un màxim de tretze setmanes addicionals.
Durant el gaudi d'aquest permís es podrà participar en els cursos de formació que convoque l'administració.
En els casos previstos en aquest apartat, el temps transcorregut en la situació de permís per part es computarà com de servei efectiu amb caràcter general, i es garantirà la plenitud de drets econòmics de la funcionària i, si és el cas, de l'altre progenitor funcionari, durant tot el període de duració del permís, i, si és el cas durant els períodes posteriors al gaudi d'aquest, si d'acord amb la normativa aplicable, el dret a percebre algun concepte retributiu es determina en funció del període de gaudi del permís.
Els funcionaris que hagen fet ús del permís per part o maternitat, tindran dret, una vegada finalitzat el període de permís, a reintegrar-se al seu lloc de treball en termes i condicions que no li resulten menys favorables al gaudi del permís, així com a beneficiar-se de qualsevol millora en les condicions de treball a què haguera pogut tindre dret durant la seua absència.
Justificació
En el supòsit de petició d'inici del permís abans del part, junt amb la sol·licitud de permís, s'acompanyarà document justificatiu de trobar-se en el període de 10 setmanes anteriors al part. Posteriorment, també haurà d'acreditar-se, mitjançant certificat mèdic oficial o presentació del Llibre de Família, la data en què va tindre lloc el naixement.
Ininterrupción del permís
El trasllat del/de la funcionari/a que es trobe en el gaudi del permís per maternitat, tindrà efectivitat a partir de la finalització d'aquesta.
Còmput del temps
El temps de permís per part ha de començar a computar-se a partir de la data en què la funcionària ho desitge, i expressar-ho així en la seua sol·licitud; sempre que la data estiga inclosa dins de les 10 setmanes anteriors al part, o si no pot ser, a partir de la data del part.
B) Permís per adopció o acolliment
Supòsit
El permís per adopció o acolliment, tant preadoptiu com permanent o simple, tindrà una duració de setze setmanes ininterrompudes. La duració del permís s'incrementarà en dues setmanes en els supòsits d'adopció o acolliment de menors, majors de sis anys d'edat, quan es tracte de menors discapacitats o minusvàlids, o que per circumstàncies i experiències personals o que, per vindre de l'estranger, tinguen especials dificultats d'inserció social i familiar, degudament acreditades pels serveis socials competents.
El còmput del termini es comptarà a elecció del funcionari, a partir de la decisió administrativa o judicial d'acolliment o a partir de la resolució judicial per la qual es constituïsca l'adopció sense que en cap cas un mateix menor puga donar dret a diversos períodes de gaudi d'aquest permís.
En el cas que ambdós progenitors treballen, el permís es distribuirà a opció dels interessats, que podran gaudir-lo de forma simultània o successiva, sempre en períodes ininterromputs.
En els casos de gaudi simultani de períodes de descans, la suma d'aquests no podrà excedir les setze setmanes o de les que corresponguen en cas d'adopció o acolliment múltiple i de discapacitat del menor adoptat o acollit.
Aquest permís podrà gaudir-se a jornada completa o a temps parcial, quan les necessitats del servei ho permeten, i en els temps que s'assenyalen en l'apartat D) del present permís.
Durant el gaudi d'aquest permís es podrà participar en els cursos de formació que convoque l'administració.
En els casos previstos en aquest apartat, el temps transcorregut en la situació de permís per adopció o acolliment es computarà com de servei efectiu amb caràcter general, i es garantirà la plenitud de drets econòmics de la funcionària i, si és el cas, de l'altre progenitor funcionari, durant tot el període de duració del permís, i, si és el cas durant els períodes posteriors al gaudi d'aquest, si d'acord amb la normativa aplicable, el dret a percebre algun concepte retributiu es determina en funció del període de gaudi del permís.
Els funcionaris que hagen fet ús del permís per adopció o acolliment, tindran dret, una vegada finalitzat el període de permís, a reintegrar-se al seu lloc de treball en termes i condicions que no li resulten menys favorables al gaudi del permís, així com a beneficiar-se de qualsevol millora en les condicions de treball a què haguera pogut tindre dret durant la seua absència.
En els supòsits d'adopció o acolliment, tant preadoptiu com permanent o simple, caldrà estar al que disposa la Llei 7/94, de 5 de desembre, de Protecció de la Infància, al Decret 93/2001, de 22 de maig, del Govern Valencià, pel qual s'aprova el Reglament de Protecció Jurídica del Menor a la Comunitat Valenciana i al Codi Civil, i l'acolliment simple haurà de tenir una duració no inferior a un any.
Justificació
Junt amb la sol·licitud s'acompanyarà la resolució administrativa o judicial d'acolliment o, si és el cas, la resolució judicial d'adopció.
Ininterrupción del permís
El trasllat del funcionari que es trobe en el gaudi del permís per adopció o acolliment tindrà efectivitat a partir de la finalització d'aquesta.
C) Adopció internacional
Supòsit
Si fóra necessari el desplaçament previ dels progenitors al país d'origen de l'adoptat, en els casos d'adopció internacional, es tindrà dret, a més del que preveu anteriorment, a un permís de fins a dos mesos de duració, i percebrà durant aquest període exclusivament les retribucions bàsiques.
Amb independència d'aquest permís de fins a dos mesos previst en el paràgraf anterior, i per al supòsit previst en l'esmentat paràgraf, el permís per adopció o acolliment, tant preadoptiu com permanent o simple, podrà iniciar-se fins a quatre setmanes abans de la resolució judicial per la qual es constituïsca l'adopció o la decisió administrativa o judicial d'acolliment.
Durant el gaudi d'aquest permís es podrà participar en els cursos de formació que convoque l'administració.
En els casos previstos en aquest apartat, el temps transcorregut en la situació de permís per adopció o acolliment internacional es computarà com de servei efectiu amb caràcter general, i es garantiran la plenitud de drets econòmics de la funcionària i, si és el cas, de l'altre progenitor funcionari, durant tot el període de duració del permís, i, si és el cas, durant els períodes posteriors al gaudi d'aquest, si d'acord amb la normativa aplicable, el dret a percebre algun concepte retributiu es determina en funció del període de gaudi del permís.
Els funcionaris que hagen fet ús del permís per adopció o acolliment internacional, tindran dret, una vegada finalitzat el període de permís, a reintegrar-se al seu lloc de treball en termes i condicions que no li resulten menys favorables al gaudi del permís, així com a beneficiar-se de qualsevol millora en les condicions de treball a què haguera pogut tindre dret durant la seua absència.
En els supòsits d'adopció o acolliment, tant preadoptiu com permanent o simple, caldrà estar al que disposa la Llei 7/94, de 5 de desembre, de Protecció de la Infància, al Decret 93/2001, de 22 de maig, del Govern Valencià, pel qual s'aprova el Reglament de Protecció Jurídica del Menor a la Comunitat Valenciana i al Codi Civil, i l'acolliment simple haurà de tindre una duració no inferior a un any.
Justificació
Junt amb la sol·licitud s'acompanyarà documentació oficial acreditativa de la tramitació de l'esmentada adopció, per tal d'autoritzar l'inici del permís amb anterioritat a la data d'adopció. Posteriorment, també haurà d'aportar-se la corresponent resolució administrativa o judicial d'adopció.
Ininterrupció del permís
El trasllat del funcionari que es trobe en el gaudi del permís per adopció o acolliment tindrà efectivitat a partir de la finalització d'aquesta.
D) Supòsit de gaudi a temps parcial dels permisos de maternitat, adopció o acolliment
El gaudi a temps parcial dels permisos indicats s'ajustarà a les regles següents:
a) Aquest dret podrà ser exercit tant per la mare com pel pare, i en qualsevol dels supòsits de gaudi simultani o successiu del període de descans.
b) En el supòsit de part, la mare no podrà fer ús d'aquesta modalitat del permís durant les sis setmanes immediates posteriors al part, que seran de descans obligatori.
c) El període durant el qual es gaudisca del permís s'ampliarà proporcionalment en funció de la jornada de treball que es realitze, sense que, en cap cas, es puga superar la duració establida per als esmentats permisos.
d) El gaudi del permís en aquesta modalitat serà ininterromput. Una vegada acordat, només podrà modificar-se el règim pactat mitjançant un acord entre la Direcció General de Justícia i el funcionari afectat, a iniciativa d'aquest i per causes relacionades amb la seua salut o la del menor.
e) Durant el període de gaudi del permís a temps parcial, el funcionari no podrà realitzar serveis extraordinaris fora de la jornada que haja de complir en aquesta modalitat.
Així mateix, el gaudi a temps parcial dels permisos indicats requerirà l'acord previ entre el funcionari afectat i la Direcció General de Justícia. L'acord podrà celebrar-se tant a l'inici del permís com en un moment posterior, i podrà estendre's a tot el període de duració del permís o a part d'aquell, excepte les 6 setmanes posteriors al part, que seran de descans obligatori.
Autoritat que resol
La DGJM dictarà una resolució en el termini de tres dies per la qual quedarà formalitzat l'acord per al gaudi del permís en la modalitat a temps parcial o, si és el cas, la seua denegació.
Quan ho permeta l'organització del treball, es concedirà al funcionari la part de la jornada sol·licitada per al gaudi del permís a temps parcial que convinga als seus interessos personals.
Incompatibilitats
El gaudi a temps parcial d'aquests permisos serà incompatible amb l'exercici simultani dels permisos per lactància d'un fill menor de dotze mesos, naixement de fills prematurs i disminució de jornada per guarda legal previstes en la present Instrucció.
Igualment, serà incompatible amb l'exercici del dret a l'excedència per atenció de familiars.
E) Dret al permís en cas de no supervivència del nascut
Les funcionàries tindran dret al permís per part, tant en els casos de naixement com en els de no-supervivència del xiquet de bolquers, i en aquells en què es produïsca l'avortament d'un fetus viable.
5.- Permís per paternitat
Supòsit
Tindrà una duració de quinze dies, a gaudir pel pare o l'altre progenitor a partir de la data de naixement, de la decisió administrativa o judicial per la qual es constituïsca l'adopció.
Aquest permís és independent del gaudi compartit dels permisos per part o permís per adopció o acolliment, tant preadoptiu com permanent.
En els casos previstos en aquest apartat, el temps transcorregut en la situació de permís per paternitat es computarà com de servei efectiu amb caràcter general, i es garantirà la plenitud de drets econòmics de la funcionària i, si és el cas, de l'altre progenitor funcionari, durant tot el període de duració del permís, i, si és el cas, durant els períodes posteriors al gaudi d'aquest, si d'acord amb la normativa aplicable, el dret a percebre algun concepte retributiu es determina en funció del període de gaudi del permís.
Els funcionaris que hagen fet ús del permís per paternitat, tindran dret, una vegada finalitzat el període de permís a reintegrar-se al seu lloc de treball en termes i condicions que no li resulten menys favorables al gaudi del permís, així com a beneficiar-se de qualsevol millora en les condicions de treball a què haguera pogut tindre dret durant la seua absència.
Justificació
El/la funcionari/ària haurà d'acreditar tal circumstància mitjançant la presentació de fotocòpia del Llibre de Família o certificat de la inscripció al Registre.
6.- Permís per lactants
Supòsit
Per lactància d'un fill menor de dotze mesos tindrà dret a una hora d'absència del treball que podrà dividir-se en dues fraccions. Aquest dret podrà substituir-se per una reducció de la jornada normal en mitja hora a l'inici i al final de la jornada o, en una hora a l'inici o al final de la jornada, amb la mateixa finalitat. Aquest dret podrà ser exercit indistintament per un o altre dels progenitors, en el cas que ambdós treballen. Prèvia renúncia del pare, aquest permís podrà gaudir-lo el cònjuge o la parella de fet de la mare.
Igualment, la funcionària podrà sol·licitar la substitució del temps de lactància per un permís retribuït que acumule en jornades completes el temps corresponent.
Aquest permís s'incrementarà proporcionalment en els casos de part múltiple.
Justificació del permís
Simultàniament a la sol·licitud del permís el/la funcionari/ària haurà d'acreditar documentalment la data de naixement del/de la fill/a, mitjançant la presentació de fotocòpia del Llibre de Família, i així mateix, s'haurà de justificar documentalment que l'altre progenitor no gaudix al seu torn de l'esmentat permís.
7.- Permís per raó de violència de genere sobre la dona funcionària
Supòsit
Les faltes d'assistència, o de puntualitat, de les funcionàries víctimes de violència de gènere, totals o parcials, tindran la consideració de justificades pel temps i en les condicions en què així ho determinen els serveis socials d'atenció o de salut segons siga procedent.
Justificació
La situació de violència de gènere s'acreditarà mitjançant l'orde de protecció a favor de la víctima. Excepcionalment, serà títol d'acreditació d'aquesta situació l'informe del Ministeri Fiscal que indique l'existència d'indicis que la treballadora afectada és víctima de violència de gènere, fins que es dicte l'orde de protecció.
Així mateix, serà document justificatiu d'aquest permís qualsevol document administratiu o judicial, que condemne l'agressor; o medicolegal, que pose de manifest l'existència de lesions, físiques o psíquiques, en la dona funcionària víctima de violència de gènere.
8.- Permís per interrupció de l'embaràs
Supòsit
En cas d'interrupció de l'embaràs, la treballadora tindrà dret a sis dies naturals i consecutius a partir del fet causant, sempre que no es trobe en situació d'incapacitat temporal.
Justificació del permís
Després del gaudi, la interessada haurà de presentar documentació justificativa de la interrupció de l'embaràs.
9.- Permís mèdic i assistencial
Supòsit
1. El personal podrà acudir durant la seua jornada laboral, per necessitats pròpies o de menors, ancians o discapacitats físics, psíquics o sensorials a càrrec seu, a:
a) Consultes, tractaments i exploracions de tipus mèdic durant el temps indispensable per a la seua realització.
b) Reunions de coordinació dels seus centres d'educació especial.
c) Consultes de suport addicional en l'àmbit sociosanitari.
2. Les absències de la jornada de treball causades per qualsevol dels motius enumerats en l'apartat 1 duraran el temps indispensable per a la seua realització.
Justificació
Simultàniament, o després de la sol·licitud del permís el/la funcionari/ària haurà d'acreditar documentalment la necessitat de la seua realització, dins de la jornada de treball.
10. Permís per defunció
Supòsit
1. Per defunció del cònjuge o parella de fet o d'un familiar de primer grau, en línia directa, per consanguinitat o afinitat, es tindrà dret a un permís de 4 dies.
Si el fet causant ocorre a més de 60 quilòmetres de la localitat de residència del personal, el permís serà de 6 dies.
2. Per defunció d'un familiar de segon grau en línia directa o col·lateral, per consanguinitat o afinitat, es tindrà dret a un permís de 3 dies.
Si el fet causant ocorre a més de 60 quilòmetres de la localitat de residència del personal, el permís serà de 5 dies.
3. Aquest permís es prendrà en dies naturals a partir del fet causant
4. Aquest permís és compatible i no necessàriament consecutiu amb el del permís de malaltia greu.
Justificació del permís
Després del gaudi del permís, i junt amb la sol·licitud d'aquest de no haver pogut remetre-la amb anterioritat, la persona interessada haurà de presentar documentació justificativa de la defunció.
Taula de graus de consanguinitat o afinitat
Graus
de consanguinitat
o afinitat Parentiu
1ª Pare/mare, sogre/sogra, fill/filla, gendre/nora
2ª Iaio/iaia, germà/germana, cunyat/cunyada, nét/néta
3ª Besiaio/besaia, tio/tia, nebot/neboda, besnét/besnéta
4ª Cosí/cosina
11.- Permís per malaltia greu
Supòsit
1. Per malaltia greu del cònjuge o parella de fet o d'un familiar de primer grau, en línia directa, per consanguinitat o afinitat, es tindrà dret a un permís de 4 dies.
Si el fet causant ocorre a més de 60 quilòmetres de la localitat de residència del personal, el permís serà de 6 dies.
2. Per malaltia greu d'un familiar de segon grau en línia directa o col·lateral, per consanguinitat o afinitat, es tindrà dret a 3 dies.
Si el fet causant ocorre a més de 60 quilòmetres de la localitat de residència del personal, el permís serà de 5 dies.
3. Es tindrà dret a aquest permís cada vegada que s'acredite una nova situació de gravetat.
4. En el cas que l'hospitalització siga inferior als dies a què per malaltia greu es té permís i no hi haja certificat de gravetat, aquest permís es reduirà als dies que efectivament el familiar de l'afectat haja estat hospitalitzat.
5. En els supòsits de malaltia greu, hospitalització en institució sanitària o hospitalització domiciliària de llarga duració, els dies de permís podran utilitzar-se seguits o alterns, a petició del personal.
6. Aquest permís és compatible i no necessàriament consecutiu amb el permís de defunció.
(Taula aclaridora de graus de consaguinitat o afinitat, en el permís per defunció)
Justificació del permís
Després del gaudi del permís, i junt amb la sol·licitud d'aquest de no haver pogut remetre-la amb anterioritat, l'interessat haurà de presentar documentació justificativa de la malaltia greu del familiar (ingrés hospitalari o acreditació facultativa indicativa de la gravetat de la malaltia).
12.- Permís per proves selectives i exàmens
Supòsit
El personal disposarà de permís el dia de l'examen per a concórrer a proves selectives per a l'ingrés en qualsevol administració pública, a exàmens finals i la resta de proves definitives d'aptitud i avaluació en centres oficials, encara que la realització de l'exercici siga compatible amb la jornada laboral.
Justificació del permís
Després del gaudi del permís l'interessat haurà d'aportar documentació justificativa d'aquest (justificant d'assistència, etc.).
13.- Permís per trasllat de domicili habitual
Supòsit
1. El personal disposarà de dos dies naturals consecutius per trasllat del seu domicili habitual.
2. Quan el nou domicili es trobe situat a més de 60 quilòmetres de l'actual, disposarà de tres dies naturals consecutius de permís.
Justificació del permís
Després del gaudi del permís l'interessat haurà d'aportar documentació justificativa del trasllat de domicili efectuat.
14.- Permís per deure inexcusable
Supòsit
Els funcionaris tindran dret a la concessió de permisos pel temps indispensable per al compliment d'un deure inexcusable de caràcter públic o personal.
Justificació
S'haurà d'aportar document justificatiu per a cada un dels supòsits previstos.
Concepte de deure inexcusable
S'entén per «deure inexcusable» l'obligació que incumbix una persona l'incompliment del qual li genera una responsabilitat d'índole civil, penal o administrativa.
Casos a incloure en el concepte:
- Citacions de jutjats i tribunals de Justícia, comissaries o qualsevol altre organisme oficial.
- Compliment de deures ciutadans derivats d'una consulta electoral.
- Tràmits necessaris en organismes oficials quan coincidixen amb l'horari de treball.
- Assistència a les reunions dels òrgans de govern i comissions dependents d'aquests, quan derive estrictament del càrrec electiu dels previstos en la Llei Orgànica de Règim Electoral General.
- Assistència, com a membre, a les sessions d'un Tribunal d'examen o d'oposició, amb nomenament de l'autoritat pertinent.
- Pel compliment de deures relacionats amb la conciliació de la vida familiar i laboral.
15.- Permís per funcions representatives i formació
Supòsit
Es concediran permisos per a realitzar funcions sindicals, de formació o de representació del personal, en els termes en què s'establix en la normativa vigent.
16.- Permís per campanya electoral
Supòsit
Els funcionaris que es presenten com a candidats als distints processos electorals, podran ser dispensats de la prestació del servei durant el temps de duració de la campanya electoral.
Justificació
Junt amb la sol·licitud s'haurà d'acompanyar documentació que acredite la inclusió del funcionari en la candidatura corresponent, així com la duració de la campanya electoral.
17.- Permís per naixement de fills prematurs
En els casos de naixement de fills prematurs o que per qualsevol causa hagen de romandre hospitalitzats a continuació del part, la funcionària o funcionari tindran dret a absentar-se del treball durant un màxim de dues hores diàries i percebrà les retribucions íntegres, durant el termini màxim de dos mesos.
Justificació
S'haurà d'aportar fotocòpia compulsada del llibre de família i justificant mèdic en què es faça constar les circumstàncies que van motivar l'hospitalització del menor.
Llicències i reduccions de jornada
Llicències
Secció primera. Llicències amb retribució
1. Llicència per matrimoni
2. Llicència per a assistència a cursos de formació i perfeccionament professional
3. Llicència per raó de malaltia
4. Llicència extraordinària per ser nomenat funcionari en pràctiques
5. Llicència per risc durant l'embaràs i lactància
Secció segona. Llicències sense retribució
1. Llicència per assumptes propis
Secció tercera. Reduccions de jornada
1. Reducció de jornada per guarda legal i atenció de familiar
2. Reducció de jornada per cessació progressiva d'activitats
3. Reducció de jornada per processos de recuperació de malaltia
4. Supòsit particular de reducció de jornada
5. Reducció de jornada a funcionàries víctimes de violència de gènere
6. Reducció de jornada per llarga o crònica malaltia.
Secció primera
Llicències amb retribució
1.- Llicència per matrimoni
Supòsit
Els funcionaris tindran dret a llicència per raó de matrimoni de quinze dies de duració.
Es concedirà igualment aquesta llicència per raó de la inscripció al Registre d'Unions de Fet de la Comunitat Valenciana o en qualsevol altre Registre Públic Oficial d'Unions de Fet.
Còmput dels dies
Els quinze dies de duració de la llicència s'han d'entendre com a dies naturals, i no es gaudiran necessàriament a continuació del fet causant.
La llicència per matrimoni es podrà acumular al període de vacances, i al permís per celebració de matrimoni o unió de fet.
Justificació de la llicència
Després del gaudi de la llicència per matrimoni, l'interessat ha de presentar fotocòpia del Llibre de Família o certificat on conste el fet de la celebració del matrimoni o bé certificat del Registre d'Unions de Fet corresponent.
2.- Llicències per a assistència a cursos de formació i perfeccionament professional
Disposició comuna
Per tal d'actualitzar els coneixements dels empleats i empleades públics, s'atorgarà preferència, durant un any, en l'adjudicació de places per a participar en els cursos de formació a què s'hagen incorporat al servei actiu procedents del permís de maternitat o paternitat, o hagen reingressat des de la situació d'excedència per raons de guarda legal i atenció a persones majors dependents o persones amb discapacitat.
2.1. Llicència per a cursos de formació
Supòsit
Podran concedir-se llicències per a l'assistència a cursos de formació inclosos en els plans de formació que se celebren anualment, organitzats pel Ministeri de Justícia, la Direcció General de Justícia i del Menor, les organitzacions sindicals o altres entitats públiques o privades
Autoritat que resol
La Direcció General de Justícia i del Menor, amb un informe previ del responsable funcional de l'oficina judicial o de l'organisme a què estiga adscrit el sol·licitant, i haurà de valorar que el servei quede degudament atés.
Duració i forma de gaudi
La duració de la llicència estarà determinada per la duració i programació del curs a realitzar.
La seua concessió no suposarà limitació alguna d'havers.
2.2. Llicència per a perfeccionament professional
Supòsit
Els funcionaris podran assistir a cursos, congressos o jornades, sempre que estiguen relacionades amb les funcions pròpies del cos a què pertany el funcionari i suposen completar la seua formació per a l'exercici d'aquestes.
Autoritat que resol
La Direcció General de Justícia, amb un informe previ del responsable funcional de l'oficina judicial o de l'organisme a què estiga adscrit el sol·licitant, i es valorarà que el servei quede degudament atés.
Concessió
La seua concessió estarà subordinada a les necessitats del servei i a les disponibilitats pressupostàries.
La denegació haurà de ser motivada.
Duració i forma de gaudi
La duració de la llicència estarà determinada per la duració dels cursos, congressos o jornades.
Aquesta llicència donarà dret a percebre les retribucions bàsiques i les prestacions per fill a càrrec.
3.- Llicència per raó de malaltia
Supòsit
Els funcionaris tindran dret a la concessió de llicències per raó de malaltia, en cas de malaltia o accident que impedisca el normal exercici de les seues funcions.
Es concediran llicències per malaltia derivades d'un mateix procés patològic, fins a un màxim de 12 mesos prorrogables per altres sis, quan se supose que durant aquests puga el treballador ser donat d'alta mèdica per curació.
Transcorreguts els esmentats terminis, es prorrogaran les llicències fins al moment de la declaració de jubilació per incapacitat permanent o de l'alta mèdica sense que, en cap cas, puguen excedir 30 mesos des de la data de la sol·licitud de la llicència inicial.
A aquests efectes, s'entendrà que hi ha nova llicència per malaltia quan el procés patològic siga diferent i, en tot cas, quan les llicències s'hagen interromput durant un mínim d'un any.
Respecte al personal subjecte al Règim Especial de la Seguretat Social gestionat per la Mutualitat General Judicial, les llicències per malaltia donaran lloc a plenitud de drets econòmics, durant els 6 primers mesos des de la data en què es va sol·licitar la llicència inicial, sempre que aquestes es deriven del mateix procés patològic i de forma continuada o amb una interrupció fins a un mes; les posteriors pròrrogues meritaran només les retribucions bàsiques i ajuda familiar, sense perjuí del seu complement, en allò que corresponga al règim de la Seguretat Social aplicable.
Quant al personal subjecte al Règim General de la Seguretat Social, se li aplicarà la normativa reguladora de l'esmentat règim establida en la Llei General de la Seguretat Social.
Procediment
- Inici: Mitjançant presentació per l'interessat del comunicat de baixa dirigit a la Direcció General de Justícia i del Menor.
La llicència per malaltia s'haurà de sol·licitar a partir del quart dia consecutiu a aquell en què es va produir l'absència del lloc de treball, tal com s'indica en l'annex II de la present Instrucció.
La llicència inicial es concedirà pel temps que el facultatiu haja considerat com a previsible per a la curació i, en cap cas, per període superior a 15 dies.
Per al cas de funcionaris interins o funcionaris titulars en règim de Seguretat Social, setmanalment s'exigirà el comunicat de confirmació de baixa, expedit per facultatiu de Seguretat Social.
- Pròrrogues: a partir de la primera llicència per malaltia, en cas de persistir el motiu d'aquesta, la persona interessada haurà de presentar sol·licitud de pròrroga mensual, dirigida a la Direcció General de Justícia i del Menor.
- Justificació documental: a tota sol·licitud de llicència, i de les pròrrogues, si és el cas, s'acompanyarà necessàriament comunicat de baixa o certificat facultatiu originals, que acredite la certesa de la malaltia i la impossibilitat d'assistir al treball. Els comunicats de baixa hauran d'estar omplits tal com s'assenyala en l'annex II de la present Instrucció.
- Autoritat que resol: a la vista de la sol·licitud i documentació remeses, la Direcció General de Justícia i del Menor resoldrà la concessió de la llicència. Tot això, sense perjuí que la Direcció General puga demanar de la corresponent inspecció mèdica, la revisió d'un procés per a determinar que les causes que van originar la concessió de la llicència continuen subsistint.
- Notificació: l'administració autonòmica comunicarà l'acord de concessió al funcionari interessat i al responsable funcional de l'oficina judicial o de l'organisme a què estiga adscrit.
Comunicació de la finalització de la llicència
Reincorporat el funcionari al servei, una vegada finalitzada la llicència, es donarà compte a la Direcció General de Justícia i Menor.
Ininterrupció de la llicència
El trasllat del funcionari que es trobe en llicència de malaltia tindrà efectivitat a partir de la seua finalització.
4.- Llicència extraordinària per ser nomenat funcionari en pràctiques
Supòsit
Els qui, després de la superació de les corresponents proves selectives, hagueren sigut nomenats funcionaris en pràctiques, en qualsevol administració pública, i ja estigueren prestant serveis remunerats en l'administració de justícia com a funcionaris, tindran dret a una llicència extraordinària durant el temps que es prolongue l'esmentada situació i percebran les retribucions que per als funcionaris en pràctiques establisca la normativa vigent.
Justificació
A la sol·licitud s'acompanyarà documentació que justifique haver superat les proves en el cos corresponent, així com el nomenament com a funcionari en pràctiques.
Comunicació de la finalització de la llicència
Reincorporat el funcionari al servei d'origen, una vegada finalitzat el gaudi de la llicència, o quan passe a la situació d'excedència voluntària per prestació de serveis en el sector públic, com a conseqüència de la presa de possessió en un altre cos, es retrà compte a la Direcció General de Justícia i Menor.
5.- Llicència per risc durant l'embaràs i lactància
Quan les condicions del lloc de treball d'una funcionària inclosa en l'àmbit d'aplicació del mutualisme administratiu, pogueren influir negativament en la salut de la dona, del fill i filla, podrà concedir-se llicència per risc durant l'embaràs, en els mateixos termes i condicions previstes en la normativa aplicable. En aquests casos, es garantirà la plenitud dels drets econòmics de la funcionària durant tota la duració de la llicència, d'acord amb el que establix la legislació específica.
El que disposa l'apartat anterior serà també d'aplicació durant el període de lactància natural.
Justificació
Per a la concessió d'aquesta llicència haurà d'emetre un informe el Servei de Prevenció de Riscos Laborals en què, pose de manifest la impossibilitat d'adaptar el lloc a la funcionària o d'exercir un lloc distint, de conformitat amb la normativa de prevenció de riscos laborals.
Secció segona
Llicències sense retribució
1. Llicència per assumptes propis
Supòsit
Els funcionaris tindran dret a la concessió de llicència per assumptes propis, sense cap retribució, i la seua duració acumulada no podrà, en cap cas, excedir tres mesos cada dos anys de serveis efectius i la seua concessió estarà subordinada a les necessitats del servei.
Concessió:
La denegació de la llicència haurà de ser motivada.
Duració
Fins a 3 mesos cada 2 anys de serveis efectius.
Inclusió de dies no laborables
Els dies de duració de llicència per assumptes propis s'han d'entendre dies naturals, i comprén des del primer dia en què deixa de treballar el funcionari fins al dia en què es reincorpora efectivament al treball.
Secció tercera
Reduccions de jornades
Disposició comuna a les reduccions de jornada
1. Les reduccions de jornada previstes en aquesta Secció, requeriran resolució expressa de la DGJ, sobre la seua concessió o denegació.
2. Una vegada finalitzada la causa que va donar origen a la reducció de jornada, el funcionari estarà obligat a comunicar-ho a la DT o UA.
3. Després dels tràmits administratius oportuns, la DGJM resoldrà expressament sobre la finalització de la jornada reduïda.
1. Reducció de jornada per guarda legal i atenció de familiar
En aquest es contemplen tres supòsits:
A. El funcionari que per raons de guarda legal, tinga a la seua atenció directa algun menor de dotze anys, persona major que requerisca especial dedicació o una persona amb discapacitat, que no exercisca activitat retribuïda, tindrà dret a la disminució de fins a un mitjà de la jornada de treball, amb la reducció proporcional de les retribucions.
Tindrà el mateix dret el funcionari que necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix i que no exercisca activitat retribuïda.
B. El funcionari que necessite tindre cura d'un familiar en primer grau, tindrà dret a sol·licitar una reducció de fins al cinquanta per cent de la jornada laboral, amb caràcter retribuït, per raons de malaltia molt greu i pel termini màxim d'un mes. Si haguera més d'un titular d'aquest dret pel mateix fet causant, el temps d'aquesta reducció es podrà prorratejar entre aquests, respectant, en tot cas, el termini d'un mes.
C. L'empleat públic tindrà dret a reduir la seua jornada de treball fins a un màxim de dues hores, amb la disminució proporcional de retribucions, en el supòsit de fills prematurs o que hagen de romandre hospitalitzats després del part, una vegada haja finalitzat el permís previst en el número 17 de la present Instrucció.
Justificació del permís
Junt amb la sol·licitud del permís el funcionari interessat haurà d'acompanyar documentació justificativa de la situació de guarda legal:
a) Guarda legal d'un menor: haurà d'aportar-se fotocòpia del llibre de família o resolució administrativa o judicial d'adopció o acolliment.
b) Guarda legal de persona major que requerisca especial dedicació: haurà d'acreditar-se documentalment l'especial dedicació i que no exercix activitat retribuïda.
c) Guarda legal de persona amb discapacitat: haurà d'acreditar-se la minusvalidesa per l'òrgan competent, així com que no exercix activitat retribuïda.
Aplicació de la reducció
La disminució de la jornada de treball per raons de guarda legal, prevista per als supòsits de minusvalidesa psíquica, física o sensorial, no es pot estendre per analogia a malalties de llarga duració.
La percepció d'una pensió per persona major que requerisca especial dedicació o per persona amb discapacitat, no és equiparable a l'exercici d'activitat retribuïda, per la qual cosa el funcionari que tinga atribuïda la guarda legal té dret a la reducció de jornada de treball.
Acumulació amb el permís d'absència del treball per a l'atenció de fill menor de dotze mesos.
El permís de reducció de jornada per guarda legal és acumulable al permís de lactància de fill menor de dotze mesos.
Interrupció del permís per part adopció o acolliment
La concessió del permís per part, adopció o acolliment, interromp els efectes de reducció de jornada per raons de guarda legal, i el funcionari haurà de percebre íntegrament les seues retribucions mentres dure el permís per part, adopció o acolliment.
2. Reducció de jornada per cessació progressiva d'activitats
Supòsit
Els funcionaris als que falten menys de cinc anys per a complir l'edat de jubilació forçosa, establida en l'article 492.3 de la LOPJ, podran obtindre, a la seua sol·licitud, la reducció de la seua jornada de treball fins a la meitat, amb la reducció de retribucions que es determine reglamentàriament, sempre que les necessitats del servei ho permeten.
Duració
La concessió de jornada reduïda es farà efectiva per un període de sis mesos a partir del primer dia del mes següent a la data en què es concedisca, i es renovarà automàticament per períodes semestrals fins a la jubilació del funcionari, llevat que aquest sol·licite tornar al règim de jornada anterior, amb avís previ d'un mes a la finalització del seu règim de jornada reduïda.
La denegació serà motivada.
3. Reducció de jornada per processos de recuperació de malaltia
Supòsit
Els funcionaris que es troben en procés de recuperació per raó de malaltia, podran obtindre de manera temporal, a la seua sol·licitud, la reducció de la seua jornada de treball fins a la meitat, amb la reducció de retribucions que es determine reglamentàriament, sempre que les necessitats del servei ho permeten.
Justificació
Informe expedit per facultatiu especialista
Duració
La concessió de jornada es farà efectiva per un període de sis mesos a partir del primer dia del mes següent a la data en què es concedisca, i es renovarà automàticament per períodes semestrals fins a la jubilació del funcionari, llevat que aquest sol·licite tornar al règim de jornada anterior, i això, ho haurà de comunicar amb un mes d'antelació.
4. Supòsit particular de jornada reduïda
Supòsit
En aquells casos en què resulte compatible amb la naturalesa del lloc exercit i sempre que les necessitats del servei ho permeten, el personal podrà sol·licitar a la Direcció General de Justícia i Menor el reconeixement d'una jornada reduïda ininterrompuda, de nou a catorze hores, de dilluns a divendres, i percebrà el setanta-cinc per cent de les seues retribucions totals.
No podrà reconéixer-se aquesta reducció de jornada al personal que, per la naturalesa i característiques del lloc de treball exercit, haja de prestar serveis en règim d'especial dedicació.
Aquesta modalitat de jornada reduïda serà incompatible amb les reduccions de jornada prevista en l'art. 30 de la Llei 30/84, de 2 d'agost, i amb la jornada reduïda per cessació progressiva d'activitats.
5. Reducció de jornada a funcionàries víctimes de violència de gènere
Supòsit
Les funcionàries víctimes de violència sobre la dona, per a fer efectiva la seua protecció o el seu dret d'assistència social integral, tindrà dret a la reducció de la jornada amb disminució proporcional de la retribució, o la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que siguen aplicables, en els termes que per a aquests supòsits establisca l'administració pública competent en cada cas.
La situació de violència de gènere s'acreditarà mitjançant l'orde de protecció a favor de la víctima. Excepcionalment, serà títol d'acreditació d'aquesta situació l'informe del Ministeri Fiscal que indique l'existència d'indicis que la treballadora afectada és víctima de violència de gènere, fins que es dicte l'orde de protecció.
Així mateix, serà document justificatiu d'aquest permís qualsevol document administratiu o judicial, que condemne l'agressor; o medicolegal, que pose de manifest l'existència de lesions, físiques o psíquiques, en la dona funcionària víctima de violència de gènere.
6. Reducció de jornada per raó de llarga o crònica malaltia
El personal que per llarga o crònica malaltia no puga realitzar la seua jornada laboral completa, tindrà dret a una disminució de fins a la meitat de la seua jornada de treball, amb reducció proporcional de retribucions, previ certificat d'aquesta situació per la unitat de salut competent.
Quan la present reducció no supere l'hora diària, no generarà cap deducció de retribucions.
DISPOSICIÓ TRANSITÒRIA
L'annex I de la present Instrucció serà operatiu en el moment en què es la Direcció General de Justícia i Menor ho determine.
Fins l'esmentat moment, la forma i presentació s'efectuarà de la mateixa manera que s'establia en la Instrucció de 16 de juny de 2004.
Direccions Territorials Número de telèfon/ fax
València TEL. 96/318.40.06
FAX 96/318.40.30
Castelló TEL. 964/35 82 44/45
FAX 964/35 82 56
Alacant TEL. 966/47 80 96/97/98
FAX 966/47 80 85
DISPOSICIÓ FINAL
Es crea en el si de la Mesa Sectorial de Justícia, una Comissió Tècnica de vacances, permisos i llicències, per a la resolució de quantes qüestions d'interpretació puguen sorgir en l'aplicació de la present Instrucció, així com per al seguiment del compliment i la seua implantació.
Estarà composta, per part de l'administració, pel titular de l'Àrea de Relacions amb l'administració de Justícia i pel titular del Servei de Recursos Humans o persones en qui deleguen i, per part sindical, per un representant de cada una de les centrals sindicals presents en la Mesa Sectorial de Justícia.
L'esmentada Comissió es reunirà cada dos mesos.ANNEX II
Tramesa de comunicats mèdics per incapacitat laboral temporal
Primera. Personal funcionari de carrera al servei de l'administració de Justícia
1. Els funcionaris de carrera hauran de presentar l'original del comunicat de baixa mèdica per incapacitat temporal, en el quart dia consecutiu a aquell en què es va produir el fet causant de la incapacitat temporal (és a dir, hauran de presentar-se el cinqué dia).
Si es tracta del comunicat de baixa per maternitat, haurà de presentar-se de la mateixa manera establida en l'apartat anterior a comptar des que es va produir el comunicat, i s'haurà d'acompanyar a aquest fotocòpia del llibre de família o còpia del comunicat del facultatiu mèdic en què conste el naixement.
Els informes mèdics hauran d'estar degudament complimentats i s'hi hauran d'assenyalar: nom, cognoms, DNI, destinació, núm. d'afiliació a MUGEJU, domicili i telèfon.
El comunicat inicial d'incapacitat temporal tindrà una duració màxima de quinze dies.
2. Els comunicats de continuïtat o pròrroga de baixa per incapacitat temporal hauran de ser entregats, com a molt, l'endemà hàbil de la seua expedició, i aquest document haurà de serà també original i estar degudament emplenat com en el paràgraf anterior.
La duració de cada comunicat pròrroga serà com a màxim d'un mes i a l'acabament d'aquest s'haurà de presentar el següent, en el cas que així procedisca.
3. Una vegada finalitze la situació d'incapacitat temporal, el funcionari haurà de presentar l'original del comunicat mèdic d'alta, degudament emplenament, l'endemà hàbil de la seua expedició.
4. En els supòsits de cessió de permís per part de la mare a favor del pare, després del descans obligatori de la mare, el funcionari haurà de presentar la sol'licitud junt amb el comunicat original de baixa per maternitat a l'inici del permís, i no podran transcórrer més de quatre dies des que es va produir el fet causant.
5. Els informes mèdics de baixa, confirmació o alta per incapacitat temporal/maternitat, hauran de ser remesos:
5.1. A les unitats administratives de València i Castelló, en el cas dels funcionaris que presten els seus serveis en òrgans judicials radicats en les esmentades capitals de província.
5.2. Resta d'òrgans judicials de la província de València, de la província de Castelló, ciutat d'Alacant i província d'Alacant, hauran de remetre la documentació al Servei de Recursos Humans de la Direcció General de Justícia i Menor de la Conselleria de Justícia i Administracions Públiques.
En ambdós casos, el funcionari té l'obligació de comunicar al seu centre de treball, la impossibilitat d'assistència per situació d'incapacitat temporal.
6. Caldrà remetre l'original del comunicat de baixa mèdic per incapacitat temporal per a concedir la llicència inicial i, si és el cas, poder nomenar el funcionari interí que realitze la substitució, sense perjuí de la seua tramesa per fax per a agilitzar les gestions oportunes.
En els supòsits de continuïtat de la baixa, també caldrà el document original per a tramitar la prorrogar de la llicència i, si és el cas, la pròrroga del nomenament del funcionari interí.
Segon. Personal funcionari interí al servei del personal de justícia
1. Els funcionaris interins hauran de presentar l'original del comunicat de baixa mèdic per incapacitat temporal, dins del termini de tres dies comptats a partir de la data en què es va produir el fet causant (és a dir, el quart dia).
2. Els originals dels comunicats de confirmació de la baixa hauran de ser entregats cada set dies.
3. Una vegada finalitze la situació d'incapacitat temporal, el funcionari haurà de presentar l'original del comunicat mèdic d'alta, degudament emplenat, l'endemà hàbil de la seua expedició.
4. Els informes mèdics de baixa, confirmació o alta per incapacitat temporal/maternitat, hauran de ser remesos:
4.1. A les unitats administratives de València i Castelló, en el cas dels funcionaris que presten els seus serveis en òrgans judicials radicats en les esmentades capitals de província.
4.2. Resta d'òrgans judicials de la província de València, de la província de Castelló, ciutat d'Alacant i província d'Alacant, hauran de remetre la documentació al Servei de Recursos Humans de la Direcció General de Justícia i Menor de la Conselleria de Justícia i Administracions Públiques.
En ambdós casos, el funcionari té l'obligació de comunicar al seu centre de treball, la impossibilitat d'assistència per situació d'incapacitat temporal.